**The Kreutzer Sonata** (myös ilman artikkelia *Kreutzer Sonata*; Isossa-Britanniassa nimike *Sonata*) on Herbert Brenonin ohjaama ja käsikirjoittama yhdysvaltalainen mykkä draamaelokuva vuodelta 1915. Elokuvan pääosissa ovat Nance O’Neil, Theda Bara ja William E. Shay.

*The Kreutzer Sonata* perustuu Jacob Gordinin samannimiseen näytelmään, joka taas perustuu Leo Tolstoin pienoisromaaniin *Kreutzersonaatti* (1890), joka taas on saanut nimensä Ludwig van Beethovenin sävellyksestä Kreutzer-sonaatti. Näytelmän ja pienoisromaanin pohjalta Herbert Brenon laati elokuvan käsikirjoituksen. Elokuva kuvattiin sen tuotanto- ja jakeluyhtiön Fox Filmin studioilla New Jerseyn Fort Leessä.

*The Kreutzer Sonatan* ensi-ilta oli kaksi kuukautta Frank Powellin elokuvan *A Fool There Was* jälkeen, jossa Theda Bara oli näytellyt ensimmäisen femme fatale -roolinsa. Bara oli myöhemmin sanonut, ettei nautinnut sen kuvauksista ja oli tyytymätön, kun Fox oli kiinnittänyt hänet toiseenkin vamppirooliin. Hän sai kuitenkin kriitikoilta roolisuorituksestaan myönteiset arvostelut.  *The Kreutzer Sonata* oli Yhdysvalloissa yleisömenestys. Elokuvan oletetaan olevan kadonnut.

Juoni
-----

*The Kreutzer Sonata* kertoo nuoren venäläisen ortodoksijuutalaistytön Miriam Friedlanderin elämästä. Miriamilla on epäonninen rakkaussuhde, jota uhkaa häpeä avioliiton ulkopuolella syntyneestä lapsesta. Miriamin isä taivuttaa nuorta muusikkoa Gregor Randoria avioliittoon Miriamin kanssa. Friedlander saa miehen suostumaan rahalla, ja myöhemmin tuore aviopari muuttaa Yhdysvaltoihin, jonne tulee myös Miriamin perhe, muun muassa myös hänen Celia-pikkusisarensa. Celian ja Gregorin välille kehittyy rakkaussuhde, ja vaikka he yrittävät salata sen kunnolla, se palajastuu Miriamille. Pitkään kärsinyt Miriam lopulta menettää järkensä ja surmaa häijyn sisarensa, petollisen aviomiehensä ja lopuksi itsensä.

Näyttelijät
-----------

|  |  |  |
| --- | --- | --- |
|  Nance O’Neil  | … |  Miriam Friedlander
  |
|  Theda Bara  | … |  Celia Friedlander
  |
|  William E. Shay  | … |  Gregor Randor
  |
|  Henry Bergman  | … |  Raphael Friedlander
  |
|  Maude Turner Gordon  | … |  Rebecca Friedlander
  |
|  Mrs. Allen Walker  | … |  Natasha
  |
|  John Daly Murphy  | … |  Sam Friedlander
  |
|  Mimi Yvonne  | … |  David Randor
  |
|  Sidney Cushing  | … |  G. Belushoff
  |
|  Anne Sutherland  | … |  Olga Belushoff
  |
|  Rhea Van Ole  | … |  sisäkkö
  |

Lähteet
-------

1. 1 2 3 4 5 6 7  Kreutzer Sonata *silentera.com*. Silentera.com. Viitattu 21.5.2014. (englanniksi)
2. ↑  Kreutzer Sonata (1915) *allmovie.com*. Allmovie.com. Viitattu 21.2.2014. (englanniksi)
3. ↑  Aija Haapalinen, Huippuesitysten yltäkylläisyyttä Kuhmossa (Arkistoitu – Internet Archive) Turun Sanomat 21.7.2005
4. ↑  Ecke Altomara, Rita (1983). *Hollywood On the Palisades: A Filmography Of Silent Features Made In Fort Lee, New Jersey, 1903-1927*. Garland Pub. s. 3. ISBN 0-824-09225-2. Viitattu 21.5.2014.
5. ↑  Golden, Eve (1996). *Vamp: The Rise and Fall Of Theda Bara*. Rowman & Littlefield. s. 47. ISBN 1-887-32200-0. Viitattu 21.5.2014

Aiheesta muualla
----------------

* *The Kreutzer Sonata* Internet Movie Databasessa. (englanniksi)
* *The Kreutzer Sonata* AllMoviessa. (englanniksi)
* *The Kreutzer Sonata* Silent Eran sivustolla (englanniksi)